[pic] | EIROPAS KOPIENU KOMISIJA | Briselē, 21.6.2005 COM(2005) 262 galīgā redakcija KOMISIJAS ZIŅOJUMS Komisijas gada ziņojums par Garantiju fondu un tā pārvaldību 2004. gadā {SEC(2005) 807} SATURS 1. Juridiskā bāze 3 2. Fonda stāvoklis 2004. gada 31. decembrī 3 3. Iemaksas Fondā 4 3.1. Iemaksas no vispārējā budžeta finanšu gada laikā 4 3.2. Fonda likvīdo aktīvu finanšu ieguldījumu procenti 5 3.3. Summas, kas atgūtas no saistības neizpildījušiem parādniekiem 6 4. Fonda saistības 6 4.1. Parādu maksājumi 6 4.2. Atlīdzība EIB 6 4.3. Ārvalstu valūtas maiņas likmes radītie zaudējumi 7 1. JURIDISKā BāZE Padomes 1994. gada 31. oktobra Regula (EK, Euratom) Nr. 2728/94 („Regula”), ar kuru izveido Garantiju fondu ārējai darbībai, kura resursus izmanto, lai atmaksātu Kopienas kreditoriem, ja Kopienas piešķirtā vai garantētā aizdevuma saņēmējs nepilda saistības (OV L 293, 12.11.1994., 1. lpp.) Regulā grozījumus izdarīja ar Padomes 1999. gada 25. maija Regulu (EK, Euratom) Nr. 1149/99 (OV L 139, 02.06.1999., 1. lpp.) un Padomes 2004. gada 22. decembra Regulu (EK, Euratom) Nr. 2273/2004 (OV L 396, 31.12.2004., 28. lpp.) („grozītā Regula”) Saskaņā ar Regulas 6. pantu, Komisija Fonda finanšu pārvaldību uzticēja Eiropas Investīciju bankai (EIB) saskaņā ar Komisijas un EIB 1994. gada 23. novembrī Briselē un 1994. gada 25. novembrī Luksemburgā parakstīto nolīgumu („Nolīgums”). Saskaņā ar Nolīguma 8. panta 2. punktu Bankai ik gadus līdz 1. martam jānosūta ziņojums Komisijai par Fonda un tā pārvaldības stāvokli, ieņēmumu un izdevumu pārskats un Fonda finanšu pārskats par iepriekšējo gadu. Izrakstu no ziņojuma, kas aptver 2004. gadu, var lasīt Komisijas darbinieku darba dokumenta („Pielikums”)[1] 2. iedaļā. Bez tam grozītās Regulas 7. pantā noteikts, ka Komisija ne vēlāk kā līdz nākamā finanšu gada 31. martam nosūta Eiropas Parlamentam, Padomei un Revīzijas palātai gada pārskatu par Fonda stāvokli un tā pārvaldību iepriekšējā gadā. 2. Fonda stāvoklis 2004. gada 31. decembrī Noslēdzot 2004. finanšu gadu, Fonda kopējais apjoms bija 1 612 856 213,44 EUR (sk. Pielikuma 3. nodaļu). Šī summa kopš Fonda izveides ietver visus: - budžeta iemaksas Fondā (2 532 164 500,00 EUR); - kārtējā gada neto rezultātu (473 032 495,02 EUR); - novēlotas atmaksas no trešām valstīm (575 673 913,77 EUR);parādus, kas atbilst atmaksām EIB, kas nav veiktas (765 497,93 EUR); - komisijas maksa, kas saņemta par novēlotiem maksājumiem 2002. gadā (5 090 662,91 EUR); - atņemot garantiju izmaksas (477 860 856,19 EUR) un kārtējās Fonda pārpalikuma atmaksas budžetā (1 496 010 000,00 EUR); Pēc uzkrāto izdevumu (atlīdzība EIB) atņemšanas, Fonda kopējais apjoms 2004. gada 31. decembrī ir 1 612 090 715,51 EUR. Kopsavilkuma bilances kopējā summa ir 1 614 117 863,19 EUR. Tajā iekļauts Fonda kopējais apjoms, kā arī no Fonda segtie nokavētie maksājumi un uzkrātie procenti par novēlotajiem maksājumiem (sīkākai informācijai skat. pielikuma 5. iedaļu). Saskaņā ar Regulas 3. pantu, Fonda apjomam jāsasniedz attiecīgs līmenis (paredzētais apjoms), kas noteikts kā 9% no visu saistību neatmaksātās pamatsummas, kas palielināta par nesamaksātajiem procentiem. Ar grozīto Regulu nosaka, ka no Garantiju fonda segtos maksājumus kandidātvalstīm, arī pēc pievienošanās dienas sedz no Kopienas garantijām. Tomēr no šīs dienas tie vairs nav Kopienas ārējās darbības un tos sedz tieši no Eiropas Savienības vispārējā budžeta, nevis no Garantiju fonda. Tādējādi nenomaksāto aizdevumu un aizdevumu garantiju operāciju summa trešām valstīm, tai pieskaitot nesamaksātos procentus, 2004. gada 31. decembrī kopā bija 12 068 132 585,66 EUR, no kuriem 144 107 751,62 EUR tika uzskaitīti kā vēl nesamaksātie procenti. Līdz ar to 2005. gada 10. janvārī budžetā tika atmaksāti 338 831 402,07 EUR, kas veido 9% no nenomaksātajām operācijām, kas tika piešķirtas jaunajām dalībvalstīm 2004. gada 1. maijā (3 764 793 356,32 EUR). Attiecība starp Fonda resursiem (1 612 090 715,51 EUR – 338 831 402,07 EUR) un neatmaksātā kapitāla saistībām grozītās Regulas izpratnē bija 10,55%. Tā kā tas ir vairāk nekā paredzētais apjoms – 9%, no Fonda jāveic atmaksa Eiropas Savienības vispārējā budžetā, kā noteikts Regulas 3. pantā. Summa, kas 2005. gadā jāatmaksā budžetā, ir 187 130 000,00 EUR. 3. Iemaksas Fondā 3.1. Iemaksas no vispārējā budžeta finanšu gada laikā Līdzekļu nodrošinājuma kārtības juridiskie pamati aprakstīti pielikuma 1. nodaļā. Ar Padomes 2000. gada 26. septembra Regulu (EK) Nr. 2040/2000 (OV L 244, 29.09.2000., 27. lpp.) par budžeta disciplīnu atļauj vispārējā budžetā iekļaut aizdevumu un aizdevumu garantiju operāciju rezervi. Šo pozīciju, kam 2004. gadā tika piešķirtas apropriācijas 221 miljona EUR apmērā, izmanto, lai papildinātu Fondu, pārskaitot summas budžeta pozīcijā iemaksām Fondā. Saskaņā ar juridisko pamatu, budžeta lēmējinstitūcija 2004. gadā pieņēma lēmumu veikt divus pārcēlumus par kopējo summu 181 875 000,00 EUR, lai papildinātu Garantiju Fondu. - Pārcēluma DEC 34/2004[2] par 161 760 000,00 EUR – ar šo pirmo pārcēlumu papildināja Fondu, īstenojot Padomes 1999. gada 22. decembra, 2001. gada 6. novembra un 2004. gada 29. aprīļa lēmumus saskaņā ar Regulas pielikumā ietvertajiem noteikumiem. - Pārcēluma DEC 35/2004[3]par 20 115 000,00 EUR – ar šo otro pārcēlumu papildināja Fondu, piemērojot aizdevuma operāciju, ko Komisija pieņēma 2004. gada 30. martā. Lēmumi par šiem pārcēlumiem ir uzrādīti pielikuma 1. iedaļā. Abi pārskaitījumi tika veikti kompensācijas mehānisma ietvaros, 2004. gada 10. augustā atmaksājot Fonda atlikumu. Saskaņā ar vajadzībām, kas izklāstītas vispusīgajā ziņojumā par Garantiju fonda darbību[4], Komisija pieņēma grozījumu Garantiju fonda Regulā, lai uzlabotu finansēšanas mehānisma noteikumus, t.i. noteikumus par to, kā Fonda aktīvus saskaņot ar Fonda paredzēto apjomu[5]. 3.2. Fonda likvīdo aktīvu finanšu ieguldījumu procenti Fonda likvīdos aktīvus iegulda saskaņā ar pārvaldības principiem, kas noteikti Kopienas un EIB 1994. gada 23./25. novembra Nolīguma pielikumā, kurā grozījumi izdarīti ar 1996. gada 17./23. septembra Papildu nolīgumu Nr. 1 un 2002. gada 26. aprīļa / 8. maija Papildu nolīgumu Nr. 2. Ar Papildu nolīgumu Nr. 2 2002. gadā mainīja ieguldījumu principus, lai koriģētu pārmērīgo likviditāti, kas bija pieaugusi līdz vairāk nekā 50% Fonda aktīvu un ierobežoja Fonda ienesīgumu. Saglabājot ierobežojumu, ka vismaz viena trešdaļa Fonda līdzekļu jāiegulda īstermiņa ieguldījumos (līdz vienam gadam), tika paplašināts instrumentu loks, kuriem var pielietot īstermiņa likviditāti. Tagad tie ietver vērtspapīrus ar mainīgo likmi, neatkarīgi no to atmaksāšanas termiņa, un vērtspapīrus ar noteikto likmi ar atlikušo atmaksāšanas termiņu ne ilgāk par vienu gadu, neatkarīgi no to sākotnējā atmaksāšanas termiņa. Tas tāpēc, ka vērtspapīri ar nemainīgo likmi to termiņa beigās (t.i. pēc, ilgākais, viena gada) ir atlīdzināmi 100% no to nominālās vērtības, bet vērtspapīrus ar mainīgo likmi var pārdot jebkurā laikā par cenu, kas tuva 100%, neatkarīgi no to atlikušā atmaksāšanas termiņa. Lai saglabātu līdzsvaru starp dažādiem instrumentiem, kuru likviditāte tiek uzraudzīta, vismaz 18% (kas atbilst dubultai Fonda nodrošinājuma likmei) tiek saglabāti naudas ieguldījumos, jo īpaši banku depozītos. Šī jaunā struktūra palīdzēja uzlabot Fonda ienesīgumu, vienlaikus saglabājot apdomīgu likviditātes līmeni. 2004. gadā tika pilnīgi ieviesta 2002. gadā apstiprinātā jaunā portfeļa struktūra un tika atlicināta papildu likviditātes rezerve, lai segtu lielu ārkārtas maksājumu budžetā, kura iemaksa tika paredzēta 2004. gada otrajā pusē vai pašā 2005. gada sākumā (338 831 402,07 EUR saistībā ar desmit jaunu dalībvalstu pievienošanos). Komisija un EIB vienojas par to banku sarakstu, kurām atļauts pieņemt depozītus. Sākotnējais saraksts ir regulāri pārskatīts, ņemot vērā jaunākās izmaiņas banku reitingos. Lielākā daļa banku ir euro mijieskaita sistēmas locekles. Tām visām ir piešķirts vismaz A1 reitings attiecībā uz ilgtermiņa ieguldījumiem un P1 reitings attiecībā uz īstermiņa ieguldījumiem Moody’s reitingu sistēmā vai to attiecīgie ekvivalenti Standard & Poor’s vai Fitch reitingu sistēmās. Uz ieguldījumiem, kas izdarīti šajās bankās, attiecas noteikumi, kas nodrošina labu sadalījumu un novērš riska koncentrēšanos. 2004. gadā kopējā depozītu, Garantijas fonda tekošo norēķinu un vērtspapīru procentu summa bija 61 950 402,49 EUR, kas sadalījās šādi: - depozīti : 10 855 766,08 EUR; tas atspoguļo situāciju 2004. gada 31. decembrī, ieskaitot procentus, kas saņemti par banku depozītiem (11 318 130,39 EUR) un izmaiņas uzkrātajos procentos (- 462 364,31 EUR) 2004. gadā. Uzkrātie procenti atbilst procentiem, ko Fonds nav saņēmis gada beigās, bet kas tiks izmaksāti ieguldījuma termiņa noteiktajos datumos. 2004. gada 31. decembrī uzkrātos procentus (738 069,03 EUR) samazina par uzkrāto procentu summu, kas uzrādīta 2003. gada uzskaitē, bet saņemta 2004. gadā (1 200 433,34 EUR). - norēķinu konti : 53 933,68 EUR, kas atbilst procentiem, kas aprēķināti par norēķinu kontu. - vērtspapīru portfelis : 51 040 702,73 EUR; šajā summā ietilpst 50 411 967,55 EUR vērtspapīru procentos, 628 735,18 EUR procentos, kas saņemti par īstermiņa parāda vērtspapīriem, un 26 102 214,88 EUR uzkrātajos procentos 2004. gada 31. decembrī. Vērtspapīru procentus rada ieguldījumi vērtspapīru veidā saskaņā ar ieguldījumu principiem, kas noteikti Nolīgumā, ar kuru EIB uzdod pārvaldīt Fonda likvīdos aktīvus. Tomēr no šā skaitļa jāatņem 2 845 532,15 EUR, kas gada laikā uzrādīti kā starpība starp sākuma vērtību un izpirkšanas vērtību, kas sadalīta proporcionāli atlikušajam vērtspapīra pastāvēšanas laikam (atbilstoši uzcenojuma vai diskonta sadalījumam, kas uzrādīts peļņas un zaudējumu pārskatā). Saņemtos procentus uzrāda finanšu gada rezultātos. 3.3. Summas, kas atgūtas no saistības neizpildījušiem parādniekiem Valstis, kam bijis parāds, veikušas novēlotās atmaksas Fondā par operācijām, kurām Fonds piešķīris garantijas. Tekošā kopsumma ir sasniegusi 575 673 913,77 EUR 2004. gada 31. decembrī, jo gada laikā ir saņemta viena neto atmaksa 7 456 334,33 EUR apmērā. 4. FONDA SAISTīBAS 4.1. Parādu maksājumi 2004. gadā Fondam divas reizes tika pieprasīts atmaksāt parādu par kopējo summu 4 370 582,17 EUR (sk. pielikuma 2.2.1. iedaļu). 4.2. Atlīdzība EIB Nolīguma 2002. gada 26. aprīlī un 8. maijā parakstītajā Otrajā papildu nolīgumā noteikts, ka atlīdzību Bankai nosaka, katrai Fonda aktīvu daļai piemērojot attiecīgās degresīvās gada komisijas likmes. Šo atlīdzību aprēķina, pamatojoties uz Fonda vidējiem aktīviem. Bankas atlīdzība par 2004. gadu tika noteikta 765 497,93 EUR apmērā un uzrādīta peļņas un zaudējumu pārskatā un kā uzkrātie izdevumi (pasīvi) bilancē. Atlīdzību EIB izmaksās 2005. gada 1. ceturksnī. 4.3. Ārvalstu valūtas maiņas likmes radītie zaudējumi Garantiju fondam radās 1 260 433,70 EUR lieli zaudējumi, veicot darījumu ārvalstu valūtā par 10 117 515,47 USD (sk. 3.3 iedaļu) saistībā ar aizdevuma parāda atmaksu. [1] SEC(2005) 807 [2] SEK(2004) 716 galīgā redakcija. [3] SEK(2004) 717 galīgā redakcija. [4] KOM(2003) 604 galīgā redakcija. [5] KOM(2005) 130 galīgā redakcija.